
Telemedisin OG MEDISINSK INFORMATIKK SOM NYE UNDERVISNINGS- OG FORSKNINGSFELT VED UNIVERSITETET I TROMSØ 

Bakgrunn

Det medisinske fakultet ber i brev datert 15.03.04 om godkjenning av et mastergradsprogram i telemedisin med oppstart høstsemesteret 2004. 

I brev av 17.02.04 ber Det matematisk-naturvitenskapelige fakultet om godkjenning av studieretning i medisinsk informatikk innenfor både det 2-årige og det 5-årige mastergradsstudiet i informatikk. Oppstart er også her planlagt høsten 2004. 

Universitetsdirektøren finner det nødvendig å se disse to sakene i sammenheng og har valgt å behandle dem i samme sak. At disse to sakene må ses i sammenheng, ble også signalisert i styresak S 71-03 Statsbudsjettet 2004 – fordeling av bevilgning på post 50 statstilskudd –hovedfordeling. Universitetsstyret har også gitt de to fakultetene styringssignal om å samarbeide om å utvikle undervisningstilbud innen telemedisin. Studieplanene er vedtatt i de respektive fakultetsstyrene.

Universitetsdirektøren vil innledningsvis kort gjøre rede for bakgrunnen og innholdet i disse to studieprogrammene. 

Mastergradsstudium i telemedisin
Det medisinske fakultet har i to år arbeidet med planene om et mastergradsstudium i telemedisin. Arbeidet startet opp i september 2002 og det ble engasjert en prosjektleder til arbeidet. Mastergradsstudiet i telemedisin skal være en kombinasjon av medisin- og helsefag, teknologifag og samfunnsfag. Det medisinske fakultet har imidlertid ikke innledet et formalisert samarbeid med noen andre fakultet og fagmiljø om dette. I referansegruppen for arbeidet med mastergradsstudium i telemedisin har en representant for informatikkmiljøet vært med. Denne representanten er ikke oppnevnt av fakultetet. Det samfunnsvitenskapelige fakultet har så langt ikke vært involvert i planarbeidet. Det har vært nedsatt et interimstyre med medlemmer fra Det medisinske fakultet, Det matematisk-naturvitenskapelige fakultet, Nasjonalt senter for telemedisin og andre avdelinger ved Universitetssykehuset Nord-Norge (UNN) i arbeidet med planene for dette mastergradsstudiet. 

Mål og innhold i studiet

Mastergradsstudiet i telemedisin skal gi kunnskaper om telemedisin, som kan defineres som medisinsk- og helsefaglig praksis over avstand ved hjelp av moderne kommunikasjonsteknologi. Studiet skal gi studentene innsikt i de viktigste sidene ved å bruke, utvikle og igangsette telemedisinske tjenester og -program. Kandidatene skal etter endt studium kunne delta i utviklingen av telemedisinske produkter og tjenester, anvende telemedisin i helsefaglig arbeid, og være kvalifisert til forskerutdanning. 

Mastergradsprogrammet i telemedisin er satt sammen av generelle faglige emner innen medisin/helse-, teknologi- og samfunnsfag og en spesialiseringsdel. Den generelle delen skal gjennomføres første studieår. Undervisningen er konsentrert om emner som omhandler helsetjenesten, informasjons- og kommunikasjonsteknologi, telemedisinske anvendelser, innføring og bruk av telemedisin og elektroniske pasientjournaler, medisinsk bildebehandling og -dokumentasjon, samt e-helse. Begrepet e-helse er definert som et felt som kan omfatte flere tema, blant annet pasienters bruk av nettbaserte helsetjenester. Andre studieår utgjør spesialiseringdelen. Studentene skal dette studieåret gis innføring i metodelære, forskningsetikk og hvordan mastergradsoppgaven skal skrives, samt arbeide med mastergradsoppgaven. Det er tenkt at studentene dette året skal følge undervisningen ved mastergradsstudiet i folkehelsevitenskap eller undervisning gitt av andre fakultet avhengig av hvilke tema studenten velger.

De uteksaminerte kandidatene vil være en uensartet gruppe der den enkeltes kompetanse og interesse uttrykkes gjennom hans/hennes faglige bakgrunn på bachelornivå og gjennom det tema og de problemstillinger kandidatene har spesialisert seg i gjennom mastergradsoppgaven.

Opptaksgrunnlag

For opptak kreves oppnådd bachelorgrad, cand.mag.-grad eller utdanningsløp av minimum 3 års omfang. Det kreves i tillegg faglig fordypning i fag, emne eller emnegruppe av minimum 80 studiepoeng innenfor ett av følgende fagområder: medisin, helsefag, teknologi, informatikk, biologi eller samfunnsfag. Det planlegges et opptak av 10 studenter høsten 2004. Dette opptaket skal på sikt utvides til 20 studieplasser. Seks studieplasser er forbeholdt søkere med faglig fordypning innen medisin eller helsefag. De resterende fire gis til søkere med faglig fordypning innen enten teknologi, informatikk, biologi eller samfunnsfag. 

På sikt skal studieprogrammet bli omarbeidet til et engelskspråklig studieprogram. Målet er å etablere et internasjonalt studium i telemedisin med rekruttering av internasjonale studenter fra hele verden. Undervisningsspråket skal være engelsk. I den foreliggende studieplan tas det kun sikte på opptak av norske/nordiske studenter. 

Vi viser til vedlegg 1 for utfyllende opplysninger om studieplanen. 

Mastergrad i informatikk – studieretning i medisinsk informatikk

Bakgrunn for ønsket om å etablere dette studietilbudet er at det i løpet av de siste fem årene har vært en økende aktivitet innen dette fagfeltet ved Det matematisk-naturvitenskapelige fakultet. Fakultetet har siden 1997 hatt en gruppe som har arbeidet med problemstillinger i relasjon til telemedisin og medisinsk informatikk, og har i denne perioden hatt den mest omfattende aktiviteten innen fagfeltet ved Universitetet i Tromsø. Aktiviteten innenfor medisinsk informatikk er primært rettet mot distribuerte elektroniske helsejournalsystemer og telemedisinske løsninger for private hjem. De fleste prosjektene utføres i samarbeid med forskere ved Nasjonalt senter for telemedisin (NST). Den nye studieretningen skal fundamenteres på etablert virksomhet og har derfor kun et begrenset behov for ekstra ressurstildelinger. 

Mål og innhold i studiet

Det matematisk-naturvitenskapelige fakultet ønsker å etablere en studieretning innen medisinsk informatikk som har en sterk teknologisk profil. Studieretningen vil inngå både i det 2-årige (tidligere cand.scient.-studiet) og det 5-årige mastergradsstudiet i teknologi (tidligere sivilingeniørstudiet). 

Studiet skal gjøre kandidatene i stand til å ta rollen som systemarkitekt for informasjonsteknologi rettet spesielt mot medisinsk informatikk, og utvikling av systemer og applikasjoner for telemedisinske anvendelser. Problemstillinger til den eksperimentelle aktiviteten hentes fra det medisinskteknologiske området. Målet er at studentene skal kunne bidra i konstruksjon, tilpasning og vedlikehold av medisinskteknologiske/telemedisinske systemer. Mastergradsstudiet kvalifiserer for opptak til PhD-studiet i informatikk.

Opptaksgrunnlag

Opptaksgrunnlaget til det 2-årige mastergradsstudiet vil være en bachelorgrad i informatikk. Studentene skal tas direkte opp til studieretningen. Opptakskravet til det 5-årige integrerte masterprogrammet i teknologi er generell studiekompetanse med fordypning i 2FY og 3MX. Studentene vil velge studieretning etter 3 års studier. Det er opptak en gang i året til begge studieprogrammene. Vi viser til vedlegg 2 for utfyllende opplysninger om studieplanen. 

Universitetsdirektørens vurdering

Dagens helsetjeneste håndterer store mengder informasjon. Bruk av og behov for informasjons- og kommunikasjonsteknologi innenfor helsesektoren er økende. Innen medisinsk informatikk er det fokus på utvikling og anvendelse av datamaskinsystemer og informasjons- og kommunikasjonsteknologi til nytte i medisinsk behandling, og medisinsk utdanning og forskning. Telemedisin er et fagfelt der fokus er rettet mot hvordan datasystemer kan brukes for å tilby og støtte helsetjenester der det er avstand mellom medisinsk kompetansepersonell og pasienten. 

Telemedisinmiljøet i Tromsø er ledende internasjonalt, og telemedisin og medisinsk informatikk er viktige fagfelt med store utviklingspotensialer. Universitetet i Tromsø ønsker å ta del i denne utviklingen og tar sikte på å øke satsingen innenfor dette området. Dette skal skje i tett samarbeid med Nasjonalt senter for telemedisin i Tromsø. Dersom Universitetet i Tromsø skal klare å oppfylle denne målsettingen, er det viktig at de samlede ressursene, menneskelig, faglig og økonomisk, benyttes på best mulig måte. 

Ikke formalisert samarbeid med andre fakultet eller fagmiljø

Det medisinske fakultet og Det matematisk-naturvitenskapelige fakultet har hver for seg arbeidet med nye studietilbud innenfor tilgrensede fagfelt. Universitetsdirektøren har i flere sammenhenger uttrykt behov for en sterkere samordning når det gjelder planlegging av nye studietilbud. Det er lite hensiktsmessig at flere fagmiljø hver for seg arbeider mot samme mål. 

Forslag til studieplan i telemedisin og forslag til studieplan for medisinsk informatikk er ikke overlappende, men har klare felles skjæringspunkter som det i sterkere grad burde vært tatt hensyn til i planleggingsprosessen. Begge fagmiljø ser nødvendigheten av å arbeide sammen med andre fakultet og fagmiljø, og har planer om å få til et formalisert samarbeid etter hvert. For Universitetet i Tromsø, men også samfunnsøkonomisk sett, er det lite rasjonelt å bygge opp to fagmiljø innenfor samme felt dersom et tett samarbeid fagmiljøene i mellom ville være en gevinst. At det er tette faglige forbindelseslinjer mellom disse to planlagte studietilbudene gjenspeiles også ved at begge fagmiljøene baserer seg på et nært samarbeid med Nasjonalt senter for telemedisin.

Mastergradsstudiet i telemedisin skal i følge Det medisinske fakultet være en kombinasjon av medisin- og helsefag, teknologifag og samfunnsfag. Planen er at det i startfasen skal etableres et flerfaglig undervisnings- og forskningsmiljø som på noe sikt kan utvikles til en helt ny og selvstendig tverrfaglig disiplin. Denne utviklingen tenker fakultetet skal realiseres innenfor en selvstendig organisatorisk enhet, ikke som et samarbeid mellom allerede eksisterende fagmiljø ved Universitetet i Tromsø. 

Mastergrad i telemedisin- kommentarer til studieplanen

Det har vært arbeidet med planen for dette studiet i flere år. Likevel synes noen deler av studiet fortsatt å være uklare. 

Det medisinske fakultet ønsker å utvikle en mastergrad basert på flerfaglighet/tverrfaglighet. Telemedisin er sammensatt og de utforinger dette fagområdet står ovenfor tilsier at dette er riktig. Ønsket om tverrfaglighet er slik sett en positiv tilnærming til et nytt fagområde.

Fakultetet ønsker å etablere et studium hvor studenter med ulik faglig bakgrunn kommer sammen og arbeider i et flerfaglig miljø, og det er ikke et mål at de ferdig utdannede kandidatene skal ha ervervet seg lik kompetanse. Dette krever imidlertid at det i studieplanen tas høyde for de spesielle utfordringer dette medfører spesielt i forhold til opptakskrav og faglig nivå i studiet.

Opptakskrav og faglig nivå

For å bli tatt opp til et mastergradsstudium av 120 studiepoengs omfang, må studenten ha oppnådd bachelorgrad, cand.mag.-grad, annen grad eller utdanningsløp av minimum 3 års omfang. I tillegg stilles det krav om fordypning i fag, emne eller emnegruppe av minimum 80 studiepoengs omgang eller integrert utdanning av minimum 120 studiepoengs omfang innenfor den faglige disiplinen for mastergradsstudiet. Opptaksforskriften er formulert slik fordi studier på høyere nivå forutsetter at studenten har en faglig fordypning på lavere grad som danner grunnlaget for videre studier. Opptakskravet til mastergradsstudiet i telemedisin skal være bachelorgrad eller tilsvarende med faglig fordypning minimum 80 studiepoengs omfang innenfor enten medisin, helsefag, teknologi, informatikk, biologi eller samfunnsfag. 

Et slikt bredt rekrutteringsgrunnlag har ført til at forslag til studieplan for mastergradsstudium i telemedisin så langt universitetsdirektøren kan vurdere, består av begynneremner av generell og introduserende karakter. Dette gjør det vanskelig å forsvare at studiet skal være på mastergradsnivå. Det er i studieplanen ikke foreslått etablert flere studieretninger, der den enkelte studieretningen er tilpasset en studentgruppe med en bestemt faglig fordypning fra lavere gradsstudier. Dette ville være en måte å løse dette problemet på. I tillegg til at undervisningen synes å være på begynnernivå er det uklart hvilken type undervisning som skal tilbys studentene og hvor denne undervisningen skal gis. Formuleringen om at studentene skal følge undervisningen ved mastergradsstudiet i folkehelsevitenskap eller ved andre fakultet, representerer uklarhet, og vil her føre til stor usikkerhet for studentene. Det medisinske fakultetet må derfor avklare disse forholdene før studiet kan settes i gang.

Universitetsdirektøren vurderer det slik at det ikke er adgang til å ta opp studenter til et mastergradsstudium uten at den faglige fordypningen er avklart, og at studenten er sikret at studiet er på et høyere nivå innenfor det faget de har sin fordypning i. 

Sammensatte og tverrfaglige studieprogram som ikke krever en spesifikk faglig fordypning kan tilbys som erfaringsbaserte mastergradsprogram. Utdannings- og forskningsdepartementet har opprettet den såkalte erfaringsbaserte mastergraden nettopp til dette formålet. Etter universitetsdirektørens vurdering kan den foreliggende studieplanen oppfylle intensjonen bak opprettelsen av den erfaringsbaserte mastergraden. Studieplanen kan med noen mindre justeringer, godkjennes som en erfaringsbasert mastergrad i den formen den nå foreligger. Den erfaringsbaserte mastergraden behøver ikke å bygge på faglig fordypning fra lavere grad, men kan være satt sammen av fag og disipliner på en ny måte, gjerne knyttet til videreutdanning i relasjon til de arbeidsoppgaver som skal løses. Den erfaringsbaserte mastergraden har samme opptakskrav som den ordinære mastergrad bortsett fra at det ikke kreves faglig fordypning på 80 studiepoeng. I stedet kreves to års yrkespraksis før opptak. En erfaringsbasert mastergrad gir imidlertid normalt ikke opptak til forskerutdanning. Imidlertid har Det medisinske fakultet gjort det klart at de ikke ønsker å opprette telemedisin som en erfaringsbasert mastergrad. 

Universitetsdirektøren ser det også nødvendig å knytte en kommentar til de foreslåtte eksamens- og evalueringsformene. Første studieår består av seks emner hver på 10 studiepoeng. Eksamensformen i fem av seks emner er 4-timers skoleeksamen. Tatt i betraktning at høgre utdanning nå gjennomgår en reform, også med hensyn til undervisnings- og eksamensformer, burde eksamens- og evalueringsformer vært mer varierte. 

Universitetsdirektøren finner på bakgrunn av en samlet vurdering det vanskelig å anbefale styret å godkjenne studieplanen som et disiplinært mastergradsstudium i den form den har i dag. Etter universitetsdirektørens vurdering ligger ikke forholdene faglig til rette for opptak av studenter allerede høsten 2004. Videre har forslag til studieplan ikke vært ute på intern høring. Det vil derfor heller ikke være riktig å godkjenne denne planen uten at berørte fagmiljø har uttalt seg.

Mastergradsforskriften og opptaksforskriften følger med som vedlegg 3 og 4.

Vegen videre

Det medisinske fakultetet må arbeide videre med studieplanen. Med bakgrunn i drøftingen ovenfor, vil universitetsdirektøren anbefale at Det medisinske fakultet kvalitetssikrer innholdet i mastergraden. De emnene som skal tilbys må være på høyere nivå. Det vil si at de må bygge på det faglige grunnlaget som studentene har i sin lavere gradsutdanning. Fakultet må derfor inntil videre gå bort fra planene om å tilby en tverrfaglig/flerfaglig mastergrad i form av det forslaget som nå foreligger, men konsentrere seg om å gi et tilbud som kun bygger på medisinske fag og helsefag. På denne måten kan fakultetet få inn den nødvendige faglige fordypningen. Dette arbeidet vil ta noe tid og det vil etter universitetsdirektørens skjønn ikke være mulig å gjøre disse justeringene innen studiestart denne høsten. 

I mandatet for det arbeidet som har vært utført heter det at studietilbudet bør utvikles i samarbeid med Det matematisk-naturvitenskapelige fakultet og andre relevante fakulteter. Universitetsdirektøren vil videre anbefale at Det medisinske fakultet tar formell kontakt både med Det matematisk-naturvitenskapelige fakultet og Det samfunnsvitenskapelige fakultet med tanke på framtidig samarbeid. 

Ved å utnytte kompetansen ved de tre fakultetene på en best mulig måte vil Universitetet i Tromsø på sikt kunne uteksaminere kandidater med høy kompetanse innenfor telemedisin med fordypning i enten informatikk, medisin- og helsefag og eventuelt samfunnsvitenskap. Mastergradsstudiet i telemedisin bør derfor videreutvikles med to eventuelt tre klare studieretninger. Dette er i tråd med den visjonen Det medisinske fakultet har. Fagmiljøene ved de respektive fakultetene må i så fall ha ansvaret for undervisningen. Det må ikke bygges opp kompetanse i informatikk og samfunnsvitenskap ved en eventuell framtidig avdeling for telemedisin.

Målet er å etablere et internasjonalt studium i telemedisin med rekruttering av internasjonale studenter fra hele verden. Undervisningsspråket skal være engelsk. I den foreliggende studieplanen tas det kun sikte på opptak av norske/nordiske studenter. Universitetsdirektøren hadde ønsket at studiet ble planlagt og tilbudt som et internasjonalt studieprogram helt fra starten av. En utsettelse av oppstart til 2005 åpner for denne muligheten. 

Økonomiske og organisatoriske rammebetingelser
Ingen av fakultetene har presentert et budsjett for studiet. Det matematisk-naturvitenskapelige fakultet opplyser at det allerede finnes en etablert faggruppe til å ta den nye undervisningen. I tillegg er det lyst ut en stipendiatstilling. Mastergradsprogrammet i telemedisin er ikke fullfinansiert innenfor Det medisinske fakultets budsjett. Manglende kostnadsberegninger gjør det også vanskelig å godkjenne oppstart på nåværende tidspunkt. 

Det medisinske fakultet ønsker å opprette en egen en tverrfaglig avdeling i telemedisin og informasjonsteknologi. Fakultetet opplyser at avdelingen skal lokaliseres til Nasjonalt senter for telemedisin, men administrativt ligge under Det medisinske fakultet. Planene om å lokalisere et nytt studietilbud ved en institusjon utenfor universitetet synes ikke å være gjennomtenkt. Universitetet har ingen tradisjon for organisatorisk å legge egne studietilbud utenfor institusjonen. Gode samarbeidsrelasjoner må bygges opp på andre måter. 

Oppstartstidspunkt

Det medisinske fakultet og Det matematisk-naturvitenskapelige fakultet ber om anledning til å etablere nye studietilbud på mastergradsnivå allerede høsten 2004. Det matematisk-naturvitenskapelige varslet i forbindelse med styresaken om fastsetting av studieprogram som skal lyses ut kommende studieår om at denne studieretningen var under planlegging. Universitetsdirektøren var således kjent med disse planene. Disse henvendelsene kommer svært sent sett i lys av at det planlegges oppstart allerede høsten 2004. Søknadsfristen for opptak går ut den 15. april. Med tanke på studentenes behov for planlegging av det kommende studieår er det uheldig at kunngjøringsfristen og søknadsfristen kommer så tett inn på hverandre. Universitetsdirektøren vil imidlertid ikke tillegge dette for stor vekt. 

Konklusjon

Universitetsstyret har et klart styringsansvar for fagutviklingen, sikring av kvaliteten i de faglige tilbudene og ressursbruken ved Universitetet i Tromsø. Antall fag, studieretninger og spesialiseringer vurdert i forhold til økonomi og størrelse på det aktuelle fagmiljøet hører inn under dette ansvaret. Etablering av mange fag og studieretninger vil føre til at ressursene knyttet til undervisningen spres tilsvarende. Universitetsstyret må se til at etableringer av nye fag og studieretninger ikke fører til for spredt ressursbruk og at samme fagmiljø bygges opp innenfor flere fakulteter. Mange studieretninger med få vitenskapelig ansatte knyttet til hver av dem kan også bli sårbare ved utskiftinger i den vitenskapelige staben. 

Et studieprogram i telemedisin vil være et prestisjeprosjekt for Universitetet i Tromsø. Det vil knytte seg stor oppmerksomhet til programmet og det er også av denne grunn særdeles viktig at studieprogrammet er kvalitetssikret. Universitetet i Tromsø må forvisse seg om at studiet ved ekstern evaluering ikke får merknader om manglende faglig kvalitet i studiet.

Med bakgrunn i dette og det faktum at den foreliggende studieplanen for mastergradsstudium ikke kan sies å oppfylle kravene med hensyn til faglig nivå i den ordinære mastergraden, samt at opptaksgrunnlaget er uklart, kan ikke universitetsdirektøren anbefale at styret godkjenner oppstart av mastergradsstudium i telemedisin høsten 2004. 

Det matematisk-naturvitenskapelige fakultet har parallelt med utviklingen av mastergrad i telemedisin arbeidet med et eget disiplinært tilbud innen informatikk. Fakultetet har kompetanse på feltet og det er forståelig at fakultetet ønsker å videreutvikle og spisse denne. 

Universitetsdirektøren har ingen kommentarer til den foreslåtte studieplanen. Universitetsdirektøren anbefaler at studieretningen opprettes og at de første studentene tas opp allerede høsten 2004. Opptaksrammen settes til fem studieplasser på det 2-årige masterstudiet og fem studieplasser på det 5-årige masterstudiet i teknologi. Fakultetet bes, i samarbeid med Det medisinske fakultet, vurdere om medisinsk informatikk kan utgjøre en studieretning under mastergradsprogram i telemedisin. 

Fristen for å revidere studieplanen settes til 1. oktober 2004 med tanke på dette års interne budsjettbehandling.

Det medisinske fakultet bes ta kontakt med Det matematisk-naturvitenskapelige fakultet og Det samfunnsvitenskapelige fakultet for å innlede et formalisert samarbeid om mastergradsprogram i telemedisin. 

Forslag til 

vedtak:

1. Universitetsstyret godkjenner oppstart av studieretningen medisinsk informatikk ved Det matematisk-naturvitenskapelige fakultet høstsemesteret 2004. Opptaksrammen settes til fem studieplasser på det 2-årige mastergradsprogrammet i informatikk og fem studieplasser på det 5-årige mastergradsprogrammet i teknologi. 


2. Oppstart av studieretningen skjer innenfor tildelt budsjettramme.


3. Universitetsstyret godkjenner ikke oppstart av mastergradsstudium i telemedisin ved Det medisinske fakultet studieåret 2004-05. 


4. Det medisinske fakultet bes etablere et formalisert samarbeid med Det matematisk-naturvitenskapelige fakultet og Det samfunnsvitenskapelige fakultet om mastergrad i telemedisin.


5. Den flerfakultære gruppen bes med utgangspunkt i kommentarene i saksframlegget gjennomgå planene for telemedisin på nytt. Utgiftene til opprettelse av mastergradsprogram i telemedisin med tilhørende studieretninger skal kostnadsberegnes, og organisatorisk innplassering ved Universitetet i Tromsø beskrives. Studieretningen medisinsk informatikk ved Det matematisk-naturvitenskapelige skal tas inn i studieplanarbeidet.






6. Fristen for å levere en revidert utredning som beskriver faglige, økonomiske og organisatoriske forhold knyttet til telemedisin som nytt utdannings- og forskningsfelt ved Universitetet i Tromsø, settes til 1. oktober 2004.

Tromsø, 25.03.2004

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Saksbehandler: Rigmor Bjørkli, nestleder Studieavdelinga

Vedlegg: 

1)
Brev fra Det medisinske fakultet vedlagt prosjektrapport, forslag til studieplan og utfyllende bestemmelser

2)
Brev fra Det matematisk naturvitenskapelige fakultet vedlagt forslag til studieplan

3)
Mastergradsforskriften

4)
Opptaksforskriften

